ཚེས་༣༠ཉིན་ད་ལྟ་རྒྱ་གར་དུ་ཡོད་པའི་བསྟན་པ་ཡར་འཕེལ་གྱིས་ཕ་ཡུལ་ནས་གནས་ཚུལ་འབྱོར་བ་ངོ་སྤྲོད་བྱས་བ་ལྟར་ན།ཉེ་བའི་ལོ་ཤས་ནང་འཇོ་ཕུ་དགོན་པའི་ནང་རྒྱ་ནག་གཞུང་གིས་ལས་འགུལ་མི་ཉུང་བ་ཞིག་སྤེལ་བར་རྐྱེན་བྱས་ནས་སློབ་གཉེར་བ་ཚོར་སུན་བཙུར་རྒྱུན་ཆད་མེད་པར་བྱས་ཏེ།དགོན་པའི་དགེ་འདུན་པ་མི་ཉུང་བ་ཞིག་ལ་རྒྱ་ནག་གི་བཀའ་དང་ལེན་མ་བྱས་པའི་ཉེས་མིང་འོག་རྫཽང་ཉེན་རྟོག་པས་བཙོན་འཇུག་ཁྲིམས་ཆད་གཏོང་བཞིན་པ་དང་།ལྷག་པར་དུ་ཟླ་ཤས་སྔོན་ལ་དགོན་པའི་དབུ་མཛོད་བྱང་ཆུབ་སྤྲུལ་སྐུ་གློ་བུར་འཛིན་བཟུང་བྱས་བར་།དགེ་འདུན་པ་ཁ་ཤས་ཀྱིས་ཁོང་ལ་ཉེས་བ་ཅི་ཡང་མེད་པས་མྱུར་དུ་གློད་གྲོལ་བཏོང་དགོས་པའི་སྐད་འབོར་བྱས་པར་བརྟེན་།དགེ་འདུན་དེ་ཚོའང་ད་ལྟ་བཙོན་འཇུག་བཀག་ཉར་བྱས་ཡོད་པ་མ་ཟད་།ཟླ་བ་འདིའི་ཚེས་༢༨ཉིན་བོད་ནས་གནས་ཚུལ་འབྱོར་བ་ལྟར་ན།ད་ལྟ་འཇོ་ཕུ་དགོན་པ་སྒོ་རྒྱབ་ཡོད་པ་མ་ཟད་།ཤུལ་དུ་ལྷག་པའི་དགེ་འདུན་པའི་གྲས་ཀྱི་རྒན་ཤས་སྤེ་ཚེ་ཞེས་པའང་འཛིན་བཟུང་བྱས་ཡོད་ནའང་།ཁོང་གི་ཉེ་འབྲེལ་མང་པོ་རྒྱ་གར་དུ་ཡོད་པས་སེམས་ཁྲལ་མི་ཡོང་ཆེད་གནས་སྐབས་རིང་ཞིབ་ཕྲ་བརྗོད་འདོད་མེད་པ་བཤད་སོང་ཟེར་།འཇོ་ཕུ་དགོན་པ་ནི་ད་ལྟའི་ཆར་ཁམས་ཁུལ་གྱི་བཀའ་བརྒྱུད་དགོན་པ་ཆེ་ཤས་ཀྱི་གྲས་ཡིན་པ་དང་།ནམ་རྒྱུན་སློབ་གཉེར་བ་བརྒྱ་ཕྲག་ཁ་ཤས་ཀྱིས་མདོ་སྔགས་རིག་གནས་དང་བཅས་པའི་འཆད་རྩོད་རྩོམ་གསུམ་གྱི་སྒོ་ནས་རྒྱལ་བའི་བསྟན་པ་འཛིན་སྐྱོང་སྤེལ་གསུམ་གནང་བཞིན་ཡོད་པ་རེད།